Hva har generalene lært av Ukraina-krigen? 
En ukrainsk drone flyr over en ødelagt russisk kolonne på steppene vest for byen Avdijivka.  Døde russiske soldater og utbrente kjøretøyer ligger strødd så langt øyet kan skue. Her kjørte Putins store vinteroffensiv seg fast. Vinterkrigen ble et nytt blodbad. Den blodige vinterkrigen er over. Hva lærte Putins generaler av de skjebnesvangre feilene som ble gjort? Langs kjerreveiene og på jordene vest for Avdijivka ligger utbrente stridsvogner. Over alt ligger døde soldater. Den russiske soldaten Svjatoslav Golikov deltok selv i kampene. Han er rystet over hva han så da Putins store vinteroffensiv kjørte seg fast på steppen.  – Den systematiske slakten av våre soldater får konsekvenser, skriver han på Telegram. Han beskriver soldater som er kronisk utmattet, apatiske. De ferskeste blir sendt i angrep straks de kommer frem til skyttergravene. – Nå ser vi helt klart en ny trend. Soldater nekter å utføre ordre om selvmordsangrep, hevder Golikov.  Krigen ble svært annerledes enn hva de russiske generalene, Russlands president Vladimir Putin og de militære ekspertene i både Ukraina og Vesten trodde. Militært utstyr for titalls milliarder ligger ødelagt igjen etter mislykkede offensiver. Angrepsplanene og strategiene slo fullstendig feil. Årevis med øvelser var til liten nytte.     Har generalene lært noe som helst av alle de kostbare feilene?  – Det vi ser, er en revolusjon I to år har den gamle russiske generalen Baljevskij sett på hvordan krigen i Ukraina har gått. Som sjef for den russiske generalstaben var Jurij Baljevskij i en årrekke Putins viktigste general og nærmeste allierte. Var han ikke blitt pensjonert i 2012, ville han ledet Russlands angrep på Ukraina for ti år siden. I en fersk bok og flere artikler oppsummerer Balujevskij den dyrekjøpte lærdommen. – Det er en revolusjon. Nye våpen har endret krigen. Skolebøkene i taktikk og strategi må skrives om, skriver han.  Hva har generalene bommet på? Den tidligere russiske forsvarstoppen peker på flere punkter: 1. De moderne hærenes sammenbrudd: De nye, påkostede og mekaniserte hærene maktet aldri å utføre de store, mobile slagene. I stedet kjørte hærene seg fast i skyttergravskrig.  2. Stridsvognene. Stridsvognene er den store taperen, mener Balujevskij. Uavhengige analyser viser at 3551 stridsvogner er ødelagt eller skadet. Nesten åtte av ti var russiske.  3. Artilleriet: Artilleriet, særlig det mobile med lang rekkevidde og høy presisjon, er tilbake som «krigens Gud», oppsummerer generalen. Samtidig innrømmer han at det russiske artilleriet har vist seg å være underlegent det ukrainerne fikk fra NATO-land. 4. Infanteriet. Både i Russland og i Vesten mente generalene at den klassiske soldaten, som kjempet til fots, hadde utspilt sin rolle. Men i Ukraina har infanteri-brigadene fått en avgjørende rolle. Det var  hverken soldatene eller offiserene  forberedt på, hevder generalen. 5. Flyvåpen, luftvern og missiler. Luftvern har fått «en uventet triumf» over kampfly, bombefly og missiler, skriver Balujevskij. Russernes overlegne flyvåpen ble langt på vei holdt i sjakk.  6. Drone-revolusjonen. Himmelen over slagmarken i Ukraina domineres av alle slag droner. De jakter på – og ødelegger – hver eneste soldat eller kjøretøy de oppdager.  Han gir også en dyster fremtidsprognose for hva som vil skje videre. – Umulig å løse den fastlåste situasjonen Utviklingen har gjort hærene på begge sider av fronten svært sårbare. Det er blitt umulig å samle styrker, oppsummerer Balujevskij.  – Det endrer hele fundamentet for å føre krig. Han mener det er umulig å løse den fastlåse situasjonen på «det gjennomsiktige slagfeltet» hvis generalene ikke forstår at de utkjemper en helt ny krig.  – Etterretning fra droner og satellitter, høypresisjonsvåpen, samt lynrask behandling og overføring av data, gjør at mål oppdages og ødelegges i sanntid, skriver Putins gamle forsvarssjef.  Men Putin tror fortsatt at krigen kan vinnes.  Hvordan gikk egentlig vinterkrigen? – Våre nye våpen er overlegne alt annet. Det er et åpenbart faktum, sa Putin i forbindelse med presidentvalget.  Målt i erobret territorium har den store russiske vinteroffensiv vært enda mer mislykket enn den ukrainske sommeroffensiven. Det viser Aftenpostens analyse av kartdata.  Prisen har vært skyhøy. Over 400 russiske stridsvogner og 1000 pansrede kjøretøy ble ødelagt i vinterkrigen. Avdijivka-slaget kostet alene 16.000 russiske soldater livet, ifølge russiske anslag.  Russerne sliter nå med utstyr, samt manglende evne til å sette inn større avdelinger.  Slik skriver militæreksperten Michael Kofman på  X.  Ukrainas største problem er mangel på soldater, utbygde forsvarslinje, ammunisjon og luftforsvar.  Ukrainerne mangler beskyttelse mot de store russiske glidebombene.  3500 slike bomber har rammet ukrainske posisjoner hittil i år. Det er 16 ganger mer enn i hele fjor, ifølge ukrainske tall. Men hvordan klarte ukrainerne likevel å stoppe vinteroffensiven?  – Overraskende Ferske tall viser at dronekrigen har tatt en uventet vending. Det kan være en viktig forklaring på at Putins vinteroffensiv stoppet opp, selv om ukrainerne manglet både soldater, artilleriammunisjon og luftvern. I februar og mars klarte ukrainerne å utføre nesten 50 prosent flere droneangrep enn russerne. – Overraskende, skriver OSINT-analytikerne i Tochnyi-gruppen. Hvorfor går russerne med på selvmordsangrep? Historien til en mobilisert soldat i regiment 1487 fra St. Petersburg kaster lys over hvordan det har vært å være soldat i Putins vinteroffensiv. Soldaten ble skadet i slaget om Avdijivka. 70 prosent av medsoldatene ble drept, alvorlig skadet eller forsvant sporløst.  Etterpå sendte han en klage til den russiske generaladvokaten. Den ble omtalt i flere russiske Telegram-kanaler.  Han beskriver hvordan regimentet ble voktet av leiesoldater fra gruppen «Redut». Deres motto er «Vi er Russland- Putin er makt». Den er laget etter mønster av den oppløste Wagner-hæren, men styres direkte av den militære etterretningstjenesten GRU.  – Dette er en bande med tidligere fanger, narkomane og tyver. De gjemmer seg bak ryggen vår, skrev han. De passet på at soldatene adlød ordre og gikk til angrep, skrev soldaten. – Etter at vi tar en skyttergrav, kommer de, filmer en video og stjeler våpen, utstyr og annet verdifullt fra de døde. Så drar de sin vei.
En ukrainsk drone har filmet en ødelagt russisk kolonne i Ukraina. Døde russiske soldater og ødelagte kjøretøy ligger strødd overalt.  Den tidligere russiske generalen Jurij Baljevskij hevder at krigføring har endret seg drastisk. Nye våpen og taktikker har drept stridsvogner og luftfart. Droner har nå hovedrollen på slagmarken.  Selv om russere har overlegne våpen, mener eksperter at Putins vinteroffensiv har vært et stort nederlag. Ukrainerne har klart å stå imot angrepene selv med begrensede ressurser.